ธปท.ขาดทุน8.91หมื่นล้าน
ธปท.ขาดทุนสะสมเพิ่มเป็น 6.35 แสนล้าน ผลดำเนินงานปี 2558 ติดลบ 8.91 หมื่นล้าน จากรายได้ส่วนต่างดอกเบี้ยลด อัตราแลกเปลี่ยน
3 มิ.ย. 2559

ธปท.ขาดทุนสะสมเพิ่มเป็น 6.35 แสนล้าน ผลดำเนินงานปี 2558 ติดลบ 8.91 หมื่นล้าน จากรายได้ส่วนต่างดอกเบี้ยลด อัตราแลกเปลี่ยน
ธนาคารแห่งประเทศไทย (ธปท.) รายงานงบการเงินประจำปี 2558 ว่า ธปท.มีผลขาดทุนประจำปีรวม 8.91 หมื่นล้านบาท เพิ่มขึ้น 2.8 หมื่นล้านบาท จากปีก่อนหน้าที่มีผลขาดทุนที่ 6.16 หมื่นล้านบาท ทั้งนี้ผลขาดทุนมาจากส่วนต่างอัตราดอกเบี้ยรับและอัตราดอกเบี้ยจ่ายในการดูแลสภาพคล่องในระบบการเงิน เนื่องจากอัตราดอกเบี้ยในต่างประเทศอยู่ในระดับต่ำกว่าอัตราดอกเบี้ยพันธบัตรในประเทศ ดังนั้น จึงส่งผลให้ส่วนนี้มีผลขาดทุนอยู่ที่ 4.48 หมื่นล้านบาท และขาดทุนจากอัตราแลกเปลี่ยนค่าเงินบาท ซึ่งมีผลขาดทุนอยู่ที่ 3.81 หมื่นล้านบาท และการขาดทุนจากการดำเนินการอีก 2.67 หมื่นล้านบาท ส่งผลให้ ธปท.มีการขาดทุนสะสม ณ สิ้นปี 2558 อยู่ที่ 6.35 แสนล้านบาท เพิ่มขึ้นจากปีก่อนหน้าที่มีขาดทุนสะสมที่ 5.73 แสนล้านบาท
อย่างไรก็ดี ธปท.ยังรายงานงบการเงินที่รวมกำไรหรือขาดทุนจากการตีราคาทุนสำรองระหว่างประเทศที่เหลืออยู่ในบัญชีในราคาปัจจุบัน ณ วันที่ 31 ธ.ค. 2558 เพื่อให้ทราบมูลค่าที่แท้จริงของทุนสำรองทางการระหว่างประเทศ พบว่าส่วนเปลี่ยนแปลงในบัญชีเงินสำรองอันเกิดจากการตีราคาสินทรัพย์และหนี้สิน (ที่ยังไม่เกิดขึ้นจริง) มีกำไรรวม 1.84 แสนล้านบาท ทำให้พลิกกลับมาเป็นกำไรได้ จากปีก่อนหน้าที่มีผลขาดทุน 2.12 แสนล้านบาท แต่มีขาดทุนจากการประมาณการตามหลักคณิตศาสตร์ประกันภัยอยู่ที่ 780 ล้านบาท ทำให้เมื่อรวมผลขาดทุนประจำปีแล้วอยู่ที่ 8.91 หมื่นล้านบาท ส่งผลให้งบการเงินของ ธปท.แบบเบ็ดเสร็จในปี 2558 มีกำไร 9.43 หมื่นล้านบาท จากปีก่อนหน้าที่มีผลขาดทุน 2.74 แสนล้านบาท
นอกจากนี้ ธปท.รายงานว่า ณ วันที่ 31 ธ.ค. 2558 ที่ผ่านมา ในการดำเนินกิจการตามปกติ ธปท.ถูกฟ้องร้องเป็นทุนทรัพย์รวม 620 ล้านบาท ในขณะนี้ยังไม่ทราบผลของคดี และจากการคาดการณ์เมื่อคดีถึงที่สุด ความเสียหายซึ่งเป็นทุนทรัพย์ที่ถูกฟ้องร้องน่าจะไม่มีผลกระทบอย่างเป็นสาระสำคัญต่อฐานะการเงินและผลการดำเนินงานของ ธปท.ในอนาคต
ทั้งนี้ ธปท.ได้คาดว่า เศรษฐกิจไทยในปี 2559 น่าจะฟื้นตัวได้ต่อเนื่อง แม้การส่งออกอาจจะยังติดลบ แต่เศรษฐกิจไทยจะได้รับแรงสนับสนุนจากการใช้จ่ายภาครัฐ และการลงทุนภาคเอกชนที่เกี่ยวเนื่องกับโครงการภาครัฐ การท่องเที่ยวมีแนวโน้มที่ดีขึ้น
อย่างไรก็ตาม ธปท.ยังได้รายงานดัชนีความเชื่อมั่นทางธุรกิจในเดือน พ.ค.ว่า ยังทรงตัวจากเดือนก่อนหน้า โดยอยู่ที่ระดับ 49.7 จุด ซึ่งทรงตัวใกล้กับระดับ 50 จุด ติดต่อกันเป็นเดือนที่ 2 ซึ่งเป็นระดับที่สะท้อนความไม่เชื่อมั่นเพราะต่ำกว่า 50 จุด แม้เศรษฐกิจจะปรับตัวดีขึ้นอย่างค่อยเป็นค่อยไป แต่ยังคงกระจุกตัวในบางธุรกิจ ดังนั้นความเชื่อมั่นของภาคธุรกิจจึงยังไม่ฟื้นตัวเต็มที่ โดยความเชื่อมั่นของผู้ประกอบการในภาคอุตสาหกรรมปรับดีขึ้นเล็กน้อยตามองค์ประกอบด้านผลประกอบการและคำสั่งซื้อในประเทศเป็นสำคัญ โดยเฉพาะผู้ประกอบการในกลุ่มยานยนต์ และกลุ่มผลิตกระดาษ และการพิมพ์ ขณะที่ความเชื่อมั่นของผู้ประกอบการภาคบริการในกลุ่มธุรกิจที่พักแรมและบริการด้านอาหารปรับลดลงตามภาวะการท่องเที่ยวที่เริ่มเข้าสู่ช่วงนอกฤดูกาลท่องเที่ยว
ทั้งนี้ ภาพรวมคำสั่งซื้อที่ปรับดีขึ้นทำให้ผู้ประกอบการคลายความกังวล และมองว่าข้อจำกัดด้านความต้องการจากตลาดในประเทศต่ำปรับลดลงในเดือนนี้
สำหรับดัชนีความเชื่อมั่นทางธุรกิจในอีก 3 เดือนข้างหน้า ผู้ประกอบการส่วนใหญ่ประเมินว่าภาวะทางธุรกิจจะดีขึ้นจากปัจจุบัน สะท้อนจากดัชนีที่อยู่เหนือระดับ 50 และมากกว่าค่าเฉลี่ยในอดีต